[{"text_idx": "#000000", "text": "Mo\u0308o\u0308dunud pu\u0308hapa\u0308eval, kolmandal advendil, peeti Harku valla Va\u0308a\u0308na seltsimajas traditsioonilist jo\u0303ululaata. Korraldajaks nagu ikka seltsimaja toimekas perenaine Annely Ruusmann ja ku\u0308laseltsi juhatus."}, {"text_idx": "#000001", "text": "\u201eSeekord otsustasime teha arusaadavatel po\u0303hjustel tagasihoidlikuma, kui jo\u0303ululaat varasematel aastatel olnud on,\u201c meenutab Annely Ruusmann korraldamist. Laadal osalemiseks registreerus paarku\u0308mmend va\u0308ikeettevo\u0303tjat, kohale tuli 16."}, {"text_idx": "#000002", "text": "\u201eEks ikka va\u0308ike hirm oli, kas kohalikud ka\u0308sito\u0308o\u0308meistrid tulevad laadale, haigus on inimesed a\u0308ra hirmutanud,\u201c ko\u0303neleb ku\u0308laseltsi perenaine. Pinget ja konkurentsi pakkus seegi, et sel pa\u0308eval toimusid mitmes paigas nii Harjumaal kui ka kaugemal teisedki jo\u0303ululaadad."}, {"text_idx": "#000003", "text": "\u201eMina kaalusin tu\u0308kk aega, kas minna oma disaintoodetega jo\u0303ululaadale Vo\u0303rru vo\u0303i kaubelda siin koduses Va\u0308a\u0308na ku\u0308lakojas,\u201c ko\u0303neles kunsti ja ka\u0308sito\u0308o\u0308ga tegeleva firma MoreArt OU\u0308 omanik kunstnik U\u0308lle Kruusoja. Lo\u0303puks langes liisk kodukandi kasuks."}, {"text_idx": "#000004", "text": "\u201eEi kahetse mitte u\u0308ks po\u0303rm, et Vo\u0303rru ei so\u0303itnud \u2013 nii head mu\u0308u\u0308ki ja nii suurt huvi ostjate poolt pole ammu olnud,\u201c ra\u0308a\u0308kis kunstnik oma ka\u0308sito\u0308o\u0308 mu\u0308u\u0308gist. U\u0308lle Kruusoja valmistab akru\u0308u\u0308lva\u0308rvidega valamise tehnikas erinevaid esemeid: jo\u0303ulukaunistusi, kamee-ehteid, tassialuseid."}, {"text_idx": "#000005", "text": "\u201eMaalin voolavate akru\u0308u\u0308lva\u0308rvide vo\u0303i pintsliga pildi valmis, siis fotografeerin, edasi digiprint kangale, millest siis tulevad po\u0303lled, kleidid, ra\u0308tikud \u2013 mis iganes. Vo\u0303i ostan lihtsamaid jo\u0303ulukuuse ehteid ja valan u\u0308le akru\u0308u\u0308lva\u0308rviga, kaunistan pa\u0308rlite ja siidpaeltega,\u201c tutvustas kunstnik oma tehnikaid, mille abil valmivad nii ainulaadsed jo\u0303uluehted kui ka kangad. Huvilistest ja ostjatest Morearti leti ees puudust ei olnud."}, {"text_idx": "#000006", "text": "Ko\u0303rvalletis pakkusid Tabasalu o\u0303pilasfirmasse Dr!nk!t koondunud noored ettevo\u0303tjad, 11. klassi o\u0303pilased Karl, Eliise, Keidy ja Kriss-Greete oma toodangut: jahvatatud maitsekohvi. \u201eInimesed tunnevad meie toodangu vastu huvi ku\u0308ll,\u201c kinnitas Karl, lisades, et see pole neil mitte esimene laat oma kohvitoodangut pakkumas ka\u0308ia, iseennast ja oma o\u0303pilasfirmat tutvustada. Tulevastele ettevo\u0303tjatele kuluvad turunduskogemused ja suhtlus klientidega alati marjaks a\u0308ra."}, {"text_idx": "#000010", "text": "Ka\u0308sitsi valmistatud spinningulante, aga ka juuksekumme ja kinkekarpe pakkus laadalistele ka\u0308sito\u0308o\u0308meister Marju Rints. \u201eMiks peaks tellima juuksekumme Hiinast, kui siit saab palju ilusamaid,\u201c imestas nii mo\u0303nigi laadaline. \u201eKo\u0303ik on meie pere toodang \u2013 mees teeb spinningulante, mina valmistan juuksekumme,\u201c tutvustas kaupleja oma kaupa."}, {"text_idx": "#000011", "text": "Ka\u0308sito\u0308o\u0308meister Ilona Tamm oli Va\u0308a\u0308na jo\u0303ululaadal va\u0308ljas esimest korda, pakkudes omavalmistatud toodangut: naiste o\u0308o\u0308kleite, peleriine, kohvimu\u0308tse, ka\u0308ekotte. \u201eKindlasti ei ja\u0308a\u0308 see mul siin viimaseks jo\u0303ululaadaks,\u201c uskus mu\u0308u\u0308ja."}, {"text_idx": "#000012", "text": "O\u0303ues ku\u0308lakoja taga u\u0308les seatud jo\u0303uluvana postkontoris askeldasid ro\u0303o\u0303msasti aga pisimad. Va\u0308a\u0308na noortetoa eestvo\u0303ttel said soovijad valmistada jo\u0303ulupa\u0308rgi, kaunistada piparkooke, panna posti aga ka u\u0308ks soovidega kiri jo\u0303uluvanale. Nippe ja o\u0303petusso\u0303nu jagas lastele Merilin Ko\u0308o\u0308rna."}, {"text_idx": "#000014", "text": "Ka ilma muusikata oli Va\u0308a\u0308na seltsimaja tegevust ta\u0308is, seda jagus ko\u0303igile ja ko\u0303ikjale. Ko\u0303ik soovijad said vajalikud kingid ostetud."}]